《如此江山 饯花词》
清代·袁绶

流光捻指逢芒种，药栏吹尽红雨。剪彩纫幡，裁绡帖辇，待饯花神归去。

千丝万缕。拟绕向花梢，可能留住。灯火连宵，绣窗忙煞小儿女。

芳春红紫竞艳，记飞觞醉月，生恐辜负。燕惜泥香，蝶怜粉褪，换了清和时序。

深情几许。听唱到阳关，更添离绪。酹酒风前，隔林啼杜宇。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。